B. Bugár, podpredseda NR SR: (2002-02-15):
(Hlasovanie.) Prítomných je 104 poslancov, za 103, nehlasoval 1. Konštatujem, že sme schválili vládny návrh zákona o rybárstve. Budeme pokračovať hlasovaním o uznesení k písomným odpovediam členov vlády Slovenskej republiky na interpelácie poslancov Národnej rady Slovenskej republiky písomne podaným predsedovi Národnej rady Slovenskej republiky do 30. novembra 2001 , tlač 1266. Týmto uznesením Národná rada Slovenskej republiky berie na vedomie písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 30. novembra 2001. Vyjadrenie poslanca Národnej rady Slovenskej republiky Gustáva Krajčiho, že odpoveď ministra vnútra Slovenskej republiky Ivana Šimka na interpeláciu č. 25 vo veci prešetrenia sťažnosti na postup riaditeľa Krajského riaditeľstva Policajného zboru v Prešove, používania služobného motorového vozidla na súkromné účely a klientelizmu v Policajnom zbore považuje za neuspokojivú. Takisto poslankyne Národnej rady Slovenskej republiky Márie Podhradskej, že odpoveď ministra vnútra Slovenskej republiky Ivana Šimka na interpeláciu č. 1 uvedenú v dodatku k tlači 1266 vo veci výberového konania na obsadenie funkcie riaditeľa Odborného učilišťa strojárskeho v Dunajskej Strede považuje za neuspokojivú. Ďalej poslankyne Národnej rady Slovenskej republiky Kataríny Tóthovej, že odpoveď predsedu vlády Slovenskej republiky Mikuláša Dzurindu na interpeláciu č. 26 vo veci vyvodenia zodpovednosti voči vedúcemu Úradu vlády Slovenskej republiky pánovi Tóthovi považuje za neuspokojivú. Poslankyne Národnej rady Slovenskej republiky Kataríny Tóthovej, že odpoveď ministra práce, sociálnych vecí a rodiny Petra Magvašiho na interpeláciu č. 27 vo veci posunutia hranice veku žien pri odchode do dôchodku na 60 rokov považuje za neuspokojivú. A poslankyne Národnej rady Slovenskej republiky Kataríny Tóthovej, že odpoveď ministra kultúry Kňažka na interpeláciu č. 28 vo veci preukázania súhlasu vlády Slovenskej republiky so spoluúčastníkmi zahraničnej cesty ministra kultúry do Českej republiky považuje za neuspokojivú. O tomto návrhu uznesenia teraz budeme hlasovať ako o celku. Nech sa páči, prezentujme sa a hlasujme. (Hlasy v sále.) Marta. Pardon, ja sa ospravedlňujem, keby som, viem, že ste Marta, možno, že som čítal niečo iné. Vedomosti mám, ale čítať ešte asi mi robí problémy. (Hlasy v sále.) Naraz sa hlasuje, pani poslankyňa. Berieme na vedomie toto uznesenie. (Hlasovanie.) Prítomných je 81 poslancov, za 45, proti 3, zdržalo sa 24, nehlasovalo 9. Konštatujem, že sme písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 30. novembra 2001 a vyjadrenie poslancov k nim tak, ako som ich prečítal v návrhu uznesenia, zobrali na vedomie . Ďakujem. Budeme pokračovať, ale ešte predtým s procedurálnymi návrhmi, pani poslankyňa Malíková, nech sa páči. A. Malíková, poslankyňa: Ďakujem za slovo. Je nechcem procedurálny návrh, chcem sa obrátiť na pána Migaša. Kto mu dal právo nás označiť ako poslancov, ktorí nie sú účastní na schôdzi. Pán Migaš, ja som prišla na schôdzu (reakcie v sále) hlasovala som (hlasy v sále), vy tu dávate informácie pre médiá, vypočujte si, čo chcem povedať. Ak neviete zohnať svojich poslancov, ktorým nestačia privatizačné provízie a chodia robia kšefty v čase, keď majú sedieť v Národnej rade, tak nešikanujte iných. Ja protestujem proti vášmu správaniu aj informáciám, ktorými klamete verejnosť.